
Naslov: Zgradili bodo svojo sortirnico

Napoved za  voditelja:

Krški občinski svetniki so pred dnevi na izredni seji podprli dograditev sortirnice v Zbirnem centru v Spodnjem Starem Gradu. Zanjo so se odločili, ker se odlaša z gradnjo druge faze regijskega centra Cerod, zaradi česar komunalni odpadki iz Krškega potujejo v Spodnji Leskovec v novomeški občini, od tam pa na sortiranje v Lenart v Slovenskih Goricah in potem spet nazaj na Cerod. Vse to seveda zelo podraži odlaganje odpadkov, zato so se Krčani odločili za lastno sortirnico, v kateri bodo opravljali mehansko obdelava mešanih komunalnih odpadkov, izločali koristne odpadke in na deponijo vozili le tretjino odpadkov.
T- Iz Krškega in Spodnjega Starega Gradu: GORAN ROVAN /
X- Snemalec in montažer: Jože Grajžl /

V krški občini so se odločili, da sami zgradijo novo sortirnico za mešane komunalne odpadke. Ta naj bi stala ob zdajšnjem zbirnem centru v Spodnjem Starem Gradu, kamor dovažajo tudi odpadke iz sevniške in kostanjeviške občine. In kdo bo financiral to naložbo?

T- MILJENKO MUHA /
X- predsednik uprave Kostak d.d. /

»Gradnja objekta bo približno nekje okrog 990 tisoč in je to stvar občine kot lastnice infrastrukture in milijon 890 tisoč je ocenjena vrednost sortirne linije, katere bi investitor bil Kostak. Predvidevamo izločitev nekje 70% in bi se sam 30% odpadkov peljalo na odlaganje na Cerod.«

Tako bi bistveno zmanjšali stroške prevoza in odlaganja in bi namesto dosedanjih 10.000 ton komunalnih odpadkov letno na Cerod prepeljali le 2.000 ton. Računajo, da se bo ta naložba, ki naj bi jo zaključili do junija prihodnje leto, izplačala v desetih letih, uporabniki pa zaradi nje ne bodo plačevali več kot doslej. Kako pa bo nova avtomatska sortirnica delovala?
T- ZORAN OMERZU /
X- vodja Zbirnega centra Spodnji Stari Grad /

»Ta linija deluje s pomočjo tekočih trakov, potem je tu še presejalni boben in pa identifikacijske naprave za avtomatsko ločevanje po posameznih materialih.«

Te bi seveda pošiljali v ponovno predelavo, biološke odpadke pa kompostirali. Dosedanjo odprto kompostirnico nameravajo v bodoče nadkriti in tako nadzorovati smrad, ki se občasno širi okoli zbirnega centra. 

